Alcàsser organitza l'Escola de Nadal i dos campus esportius amb totes les mesures de seguretat.
Vie, 10/12/2021 - 14:48

Un any més, l'Ajuntament d'Alcàsser, des de la Regidoria de Joventut, ha organitzat l'Escola de Nadal dirigida a menors de 3 a 12 anys – Educació Infantil i Primària –. Aquest servei, que es realitzarà durant els dies 23, 24, 27, 28, 29, 30 i 31 de desembre i 3, 4 i 5 de gener, «pretén ser un aliat més en la cerca de la conciliació familiar durant les vacances de Nadal i, per descomptat, complint amb tots els protocols COVID», ha destacat l'alcaldessa del municipi, Eva Zamora.

Totes les persones interessades han tingut de termini fins a aquest mateix divendres, 10 de desembre, per a inscriure's a l'Escola de Nadal, que es realitzarà en les instal·lacions del CEIP 9 d'Octubre. D'aquesta manera, amb un preu de 55 € pel primer fill/a, 35 € pel segon i 20 € a partir del tercer, els xiquets i xiquetes podran gaudir durant aquests dies d'una infinitat de tallers i activitats nadalenques.

L'escola matinera, per a aquelles famílies que ho han sol·licitat prèviament, serà de 7.30 a 9.00 hores, moment en el qual començarà l'horari normal de l'Escola de Nadal. Les activitats es realitzaran fins a les 13.30 hores, ja que, seguint les mesures de seguretat, l'eixida de l'escola es durà a terme de manera escalonada des de les 13.50 fins a les 14.10 hores.

Entre la programació, es troben activitats tan diverses com tallers de teatre de titelles o de taulell valencià, cinefòrum amb roses, jocs populars o una gimcana de jocs gegants, ball de disfresses i, fins i tot, una excursió a l'Univers Jove d'Alcàsser. Així mateix, l'Escola de Nadal rebrà la visita dels Emissaris Reials perquè els més menuts puguen entregar-li les seues cartes als Reis d’Orient.

Finalment, l'Escola de Nadal torna a incorporar el servei de menjador, en horari de 13.30 a 15.00 hores, que requerirà reserva prèvia i tindrà un cost addicional de 4,5 € al dia.

Campus esportius gratuïts

Així mateix, des de la Regidoria d'Esport, s'han organitzat dos campus esportius – un d'handbol i un altre de bàsquet – completament gratuïts, que es desenvoluparan amb un aforament reduït i complint amb totes les mesures anticovid.

Tots dos campus estaran dirigits a menors d'entre 6 i 14 anys, i es realitzaran els dies 27, 28, 29 i 30 de desembre en horari de 9.30 a 13.30 hores. El termini per a inscriure's estarà obert del 13 al 20 de desembre de 9.00 a 14.00 i de 17.30 a 20.00 hores en Consergeria (telèfon 961 231 717).